**Între rădăcină și fruct - un imperiu de frunze**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Lui Ulise - închiderea cercului -

\*din memorie de ruguri un cireș suspină\*

ca un exercițiu de supraviețuire strâng rătăcirile într-un abecedar

ochiul tău

uitat într-un năvod

pescuirile obscure la copcă

femeie ornată cu nove îți lua timpu-n siaj

tu înecai obsesii păgâne

în albastrul din ea

construia

- îmi amintesc bine –

pentru tine

altare

tu nu intrai

doar lăsai sub praguri veninoase piese

dominoul se construia de la sine

ea din ce în ce mai puțină

smulgea petale de flăcări din inima care începuse să-și uite

propriul ritm pulsatoriu

vestală în temple oculte să nu tragi cartea morții celebra bacanale în vertebrele tale

învăța să extragă fără mâini respirația din fugile tale în popasuri terne

halucinat

iți decupai carnea de pe oase fără să-ți atingi

absențele

nu-ți cerea nimic

și totuși îi țeseai hamac de vorbe alunecoase

promisiunile

precum șerpii meduzei

lăsau otravă în venele ei nu vă puteați rostogoli în ele

clipele ardeau precum tăciunii așternuturile de hârtie cerată

în care vroiai să-i scrii iubirea curată

falangele tale de plumb se topeau și-ți deveneau

gratii

nu-ți păsa

nu vroiai să privești cârtițele din atrii

ielele îți furaseră de mult pupilele găuri negre își adjudecau

cerul din tâmple

era șansa ta de amnistie

sfidător cu propria-ți rană ți-alunecai printre sinapse

semnai contracte mefistofelice și râdeai

ea își scotea la mezat

viitorul

fără regrete

oriunde s-apleca să-ți boteze apele

deșert și aer sticlos fărâma între valve

coapsele ei

își frângeau curburile

lacrimi zimțoase infestau tandrețile voastre fugare

nu vroia o iubire de mucava

accepta supusă scrumirile

să-ți lumineze clipa aprindea ruguri autentice

nu lăsa nici o celulă fără amnar

cremene inima

multiplica ardențele pulsului chiar și-n statui

duioșiile simple

sânul ce nu știa decât hrănirea cu laptele vieții

ar fi vrut să îmbrace minunea ca pe-o catrință nouă de paște

dar sângele tău

țesea pe urzeală oarbă iaduri privatizate

doar prin obsesii te respirai

despotic

libertatea ca un duh negru iradia totul

tu plăteai tribut cel mai greu

ea doar se murea

îngropând sub lespezi de cavou livezile de cireș din

antecamera dragostei

de glezna ta friabilă

se lipeau doar griuri fumegânde extrase din zgură

razele

împâcleau mersul somnambulic pe fir de argint

labirintul din vene poate fi pretextul

de-a te minți

spaima de-a-ți îngurgita

genunea

timpul acestei îndrăgostiri anorexice

și-a vărsat măruntaiele

(odată cu trupurile gazdă)

pe versantul altei dimensiuni s-au contopit chipurile lui Ianus

povestea lui ”ar fi putut fi” trimite încă ecouri în epiderma stelară

și argintează oglinzile ochiului tainic

poți sorbi tantalic viața

mumificările doar iubirea ți le poate pulveriza

și-un colibri cu soarele-n gușă